PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra proiectului de Lege privind retrocedarea către Biblioteca Academiei a unor documente istorice, reţinute în mod abuziv la 

Arhivele Naţionale ale României   

Proiectul de Lege privind retrocedarea către Biblioteca Academiei a unor documente istorice, reţinute în mod abuziv la Arhivele Naţionale ale României a fost transmis Comisiei pentru cultură, arte, mijloace de informare în masă, cu adresa nr.  P. l. - x  720 din 21 decembrie 2009.

Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei juridice, de disciplină şi imunităţi, care a avizat negativ proiectul de lege. Comisia a ţinut cont de avizul favorabil nr. 576/18.06.2001 emis de Consiliul Legislativ şi de Punctul de vedere al Guvernului nr. 3552/4.09.2001, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, proiectul de lege  face parte din categoria legilor ordinare. 

Proiectul de lege a fost aprobat de Senat, în şedinţa din 16 decembrie 2009, în calitate de primă Cameră sesizată.


Propunerea legislativă a fost dezbătută în şedinţa Comisiei din ziua de 23  februarie 2010. 


În conformitate cu prevederile art. 54 din Regulamentul Camerei Deputaţilor, republicat, din partea Guvernului a participat la lucrările Comisiei, d-na Irina Alexe, secretar de stat în Ministerul Administraţiei şi Internelor şi domnul Dorin Dobrincu, director general al Arhivelor Naţionale ale României.

Iniţiativa legislativă are ca obiect de reglementare restituirea către Biblioteca Academiei a unor documente preluate de către Arhivele Naţionale ale României în perioada iunie 1978 – octombrie 1979.

La lucrările Comisiei au fost prezenţi 15 deputaţi din totalul de 18 membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votului, respectiv 5 voturi pentru respingere, 3 voturi împotrivă şi 3 abţineri.


Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.

În urma dezbaterii, Comisia pentru cultură, arte, mijloace de informare în masă propune respingerea Proiectului de Lege privind retrocedarea către Biblioteca Academiei a unor documente istorice, reţinute în mod abuziv la Arhivele Naţionale ale României, întrucât iniţiativa legislativă încalcă prevederile art. 19 din Legea nr. 16/1996 a Arhivelor Naţionale, conform cărora ”documentele care fac parte din Fondul Naţional al României odată intrate, potrivit legii, în depozitele Arhivelor Naţionale şi/sau ale direcţiilor judeţene ale Arhivelor Naţionale, nu mai pot fi retrase din administrarea acestora, cu excepţia celor predate în custodie.” Documentele care fac obiectul acestei iniţiative legislative au fost predate de Biblioteca Academiei în perioada 1978-1979 Arhivelor Naţionale ale României spre administrare permanentă şi nu în custodie, fiind o măsură luată în concordanţă cu practica internaţională de delimitare a două domenii de activitate, respectiv cel al arhivelor şi cel al bibliotecilor. Documentele conservate de fiecare instituţie de acest gen sunt diferite. La Arhivele Naţionale documentele în cauză se păstrează în condiţii optime de conservare, multe dintre acestea fiind restaurate după preluarea în Fondul Arhivistic Naţional, paza este asigurată cu sprijinul Ministerului Administraţiei şi Internelor, iar accesul  publicului este liber. Un argument esenţial în favoarea respingerii iniţiativei  a fost acela că Arhivele Naţionale au predat în mod eşalonat Bibliotecii Academiei documentele istorice preluate spre a fi microfilmate. În acest mod, un exemplar microfilmat al documentelor este deţinut de Academia Română şi se află la dispoziţia cercetătorilor interesaţi. 

